PAKALPOJUMA LĪGUMS
Par Rīgas valstspilsētas pašvaldības izglītības iestāžu amatpersonu un darbinieku veselības apdrošināšanu

Rīgā,					                 	Datumu skatīt dokumenta paraksta laika zīmogā

Rīgas valstspilsētas pašvaldība, reģistrācijas Nr. 90011524360, juridiskā adrese: Rātslaukums 1, Rīga, LV-1539 (turpmāk – Pasūtītājs), […], no vienas puses
un
AAS “BTA Baltic Insurance Company”, reģistrācijas Nr. 40103840140, juridiskā adrese: Sporta iela 11, Rīga, LV-1013, (turpmāk – Apdrošinātājs), tās […], no otras puses,
[bookmark: _Hlk187748903]abi kopā (turpmāk – Puses), pamatojoties uz Rīgas valstspilsētas pašvaldības Centrālās administrācijas Iepirkumu pārvaldes veiktā atklātā konkursa “Rīgas valstspilsētas pašvaldības izglītības iestāžu amatpersonu un darbinieku veselības apdrošināšana”, iepirkuma identifikācijas Nr. CAIP 2024/145, rezultātiem, noslēdz šo līgumu (turpmāk – Līgums) par sekojošo:

1. LĪGUMĀ LIETOTIE TERMINI
1.1. Konkurss – atklāts konkurss “Rīgas valstspilsētas pašvaldības izglītības iestāžu amatpersonu un darbinieku veselības apdrošināšana” (iepirkuma identifikācijas Nr. CAIP 2024/145), kuru kā centralizētā iepirkuma institūcija ir veikusi Rīgas valstspilsētas pašvaldības Centrālās administrācijas Iepirkumu pārvalde.
1.2. Darbinieki – Rīgas valstspilsētas pašvaldības (turpmāk – Pašvaldība) izglītības iestāžu (Līguma 2. pielikums) amatpersonas un darbinieki, kuriem Pasūtītājs iegādājas veselības apdrošināšanu.
1.3. Citi darbinieki – Rīgas domes Izglītības, kultūras un sporta departamenta pakļautības iestāžu darbinieki, kuri iegādājas veselības apdrošināšanas polises par personīgajiem līdzekļiem.
1.4. Radinieki – Darbinieku, tai skaitā Citu darbinieku radinieki – bērni un/vai laulātais, kas saskaņā ar konkursa nolikumu un šī līguma nosacījumiem iegādājas veselības apdrošināšanu par personīgajiem līdzekļiem.
1.5. Polise – dokuments, kas apliecina apdrošināšanas līguma noslēgšanu starp Pusēm. Polise (Līguma 1. pielikums) ietver sevī darbinieku sarakstu (vārds, uzvārds, personas kods), programmu, apdrošinājuma summas un prēmiju, kā arī apdrošināšanas periodu. Polises neatņemama sastāvdaļa ir tās pielikumi. Puses vienojas šajā apakšpunktā minēto darbinieku sarakstu nepievienot Līgumam drukātā formā.
1.6. Piedāvājums – Apdrošinātāja tehniskais un finanšu piedāvājums Konkursam.
1.7. Karte – darbiniekiem izsniegta plastikāta karte kā apliecinājums, ka tajā minētās personas veselība ir apdrošināta saskaņā ar Apdrošinātāja noteiktu veselības apdrošināšanas programmu. Karte apliecina darbinieka tiesības saņemt ārstnieciskos pakalpojumus, kurus saskaņā ar veselības apdrošināšanas programmu, noteikumiem un Līgumu apmaksā Apdrošinātājs.
1.8. Programma – polisē un noteikumos noteiktais ārstniecisko pakalpojumu kopums (Līguma 4. pielikums). Apdrošināšanas prēmiju par Darbinieku apdrošināšanu saskaņā ar Programmu maksā Pasūtītājs.
1.9. Prēmija – maksājums par polisi, ko saskaņā ar Apdrošinātāja rēķinā noteikto apmēru un apmaksas termiņiem veic Pasūtītājs. Prēmijas apjoms nosakāms saskaņā ar polisi.
1.10. Apdrošinājuma summa – polisē noteiktā maksimālā vienam darbiniekam izmaksājamo atlīdzību kopsumma.
1.11. Atlīdzība – ar darbinieku veselības aprūpi saistīto izdevumu apmaksa, ko Apdrošinātājs veic, pamatojoties uz līgumiestāžu izrakstītajiem rēķiniem par darbiniekiem sniegtajiem pakalpojumiem, ja tie sniegti un saņemti saskaņā ar polisi, programmu un Līgumu. Gadījumos, kad minētie pakalpojumi saņemti ārpus līgumiestāžu loka vai darbinieks par tiem ir norēķinājies no personīgajiem līdzekļiem, un, ja atlīdzība par tiem paredzēta polisē, programmā un Līgumā, Apdrošinātājs kompensē radušos izdevumus, pamatojoties uz darbinieku iesniegtajiem atlīdzības pieteikumiem un tiem pievienoto maksājumu apliecinošo dokumentāciju.
1.12. Periods – polises darbības termiņš, kura ietvaros radušās un ar veselības aprūpi saistītās darbinieku izmaksas sedz Apdrošinātājs, izmaksājot atlīdzības.
1.13. Līgumiestāde – Latvijas Republikas normatīvajos aktos noteiktā kārtībā reģistrēta ārstniecības iestāde, ar kuru Apdrošinātājs ir noslēdzis sadarbības līgumu un kur norēķinus par ārstnieciskajiem pakalpojumiem iespējams veikt, izmantojot Karti.
1.14. Plaša profila līgumiestāde – (1) ambulatorās veselības aprūpes līgumiestādes, kas vienā adresē sniedz šādus ārstniecības maksas pakalpojumu veidus: vismaz trīs dažādu ārstniecības nozaru ārstu-speciālistu konsultācijas, vismaz trīs dažādu diagnostisko (instrumentālo) izmeklējumu veidi, plaša apjoma laboratoriskie izmeklējumi (tai skaitā izmantojot ārpakalpojumu), vismaz trīs dažādu fizikālās terapijas procedūru veidi, un (2) stacionārās veselības aprūpes līgumiestādes, kas vienā adresē nodrošina terapeitiskās un ķirurģiskās Apdrošinātāja piedāvājumā norādītās ārstēšanas saņemšanas vismaz trīs dažādās klīniskās terapijas nozarēs. Par atsevišķu Plaša profila līgumiestādi tiek uzskatīta arī līgumiestādes filiāle (vai cita struktūrvienība, kas sniedz pakalpojumus tās pašas juridiskas personas ietvaros), kas neatrodas vienā adresē ar attiecīgo līgumiestādi un pēc tajā sniegtajiem ārstniecības pakalpojumiem atsevišķi atbilst šai Plaša profila līgumiestādes definīcijai.

2. LĪGUMA PRIEKŠMETS. LĪGUMA UN POLISES DARBĪBAS LAIKS
2.1. Pasūtītājs iegādājas, bet Apdrošinātājs piegādā, pamatojoties uz Konkursa rezultātiem un Apdrošinātāja Piedāvājumu, veselības apdrošināšanas pakalpojumus Pasūtītāja Darbiniekiem saskaņā ar Līguma un Polises noteikumiem.
2.2. Līgums ir spēkā visā Latvijas Republikas teritorijā, darbojas 24 (divdesmit četras) stundas diennaktī 12 (divpadsmit) mēnešus un ir spēkā līdz Līguma 2.3. apakšpunktā noteiktajam Polises termiņam. 
2.3. Pēc Līguma noslēgšanas Puses noslēdz Polisi, kurā tiek atrunāti vispārējie un speciālie apdrošināšanas līguma nosacījumi un kuras termiņš ir 12 (divpadsmit) mēneši, sākot ar 2025. gada 26. aprīli.

3. APDROŠINĀJUMA SUMMA
Apdrošinājuma summa jebkurai valsts apmaksāto veselības aprūpes pakalpojumu pacienta līdzmaksājumam, maksas ambulatorai un stacionārai veselības aprūpei vienam Darbiniekam, kas apdrošināts saskaņā ar Apdrošinātāja piedāvāto Programmu 1 (vienam) gadam ir EUR 3 755.00 (trīs tūkstoši septiņi simti piecdesmit pieci eiro un 00 centi).

4. APDROŠINĀŠANAS PRĒMIJA UN NORĒĶINU KĀRTĪBA
4.1. Prēmija vienam Pasūtītāja Darbiniekam, kurš apdrošināts saskaņā ar Programmu par 12 (divpadsmit) mēnešu periodu ir EUR 253.80 (divi simti piecdesmit trīs eiro un 80 centi).
4.2. Kopējā plānotā līgumcena jeb plānotā Darbinieku Prēmiju kopsumma par 16 500  (sešpadsmit tūkstoši  pieci simti) Darbinieku apdrošināšanu saskaņā ar Programmu ir EUR 4 187 700.00 (četri miljoni viens simts astoņdesmit septiņi tūkstoši septiņi simti eiro un 00 centi). Ņemot vērā iespējamās Darbinieku skaita izmaiņas, tiek pieļautas līgumcenas svārstības ±10 (desmit) procentu robežās. 
4.3. Pasūtītājs, Līguma 4.2. apakšpunktā noteiktās Prēmijas kopsummas samaksu veiks 4 (četros) vienādos maksājumos,  saskaņā ar šādu kārtību:
4.3.1. Pirmo daļu – 25 (divdesmit piecu) procentu apmērā, kas ir EUR 1 046 925.00 (viens miljons četrdesmit seši tūkstoši deviņi simti divdesmit pieci eiro un 00 centi) apmērā pārskaita uz Apdrošinātāja norādīto bankas kontu pēc pieņemšanas-nodošanas akta parakstīšanas par Karšu saņemšanu, atbilstoši iesniegtajiem sarakstiem Līgumā norādīto izpildinstitūciju sadalījumā par amatpersonu un Darbinieku apdrošināšanu un grāmatvedības attaisnojuma dokumenta elektroniskā formātā (turpmāk – elektronisks rēķins) saņemšanas:
4.3.1.1. Pasūtītāja pilnvarotā persona pieņemšanas nodošanas akta parakstīšanai ir Egija Straujuma, Rīgas valstspilsētas pašvaldības Izglītības, kultūras un sporta departamenta Administratīvās pārvaldes Klientu pārvaldības un pakalpojumu nodaļas projektu vadītāja, e-pasts: […]
4.3.1.2. Apdrošinātāja pilnvarotā persona pieņemšanas nodošanas akta parakstīšanai ir Roberts Aparjods, Korporatīvo klientu departamenta Publisko iepirkumu nodaļas vadītājs, e-pasts: […].
4.3.2. Otro, trešo un ceturto daļu – katru 25 (divdesmit piecu) procentu apmērā, kas ir EUR 1 046 925.00 (viens miljons četrdesmit seši tūkstoši deviņi simti divdesmit pieci eiro un 00 centi) apmērā pārskaita uz Apdrošinātāja norādīto bankas kontu ik pēc 3 (trīs) mēnešiem  skaitot no Līguma spēkā stāšanās un Apdrošinātāja elektroniskā rēķina saņemšanas. 
4.4. Prēmija par Darbiniekiem un/vai Citiem darbiniekiem, kuri iegādājas Polisi un/vai papildprogrammu par personīgajiem līdzekļiem, tiek noteikta atbilstoši finanšu piedāvājumam (Līguma 10. pielikums), bet gada Apdrošinājuma summas un apdrošināšanas nosacījumi atbilstoši Apdrošinātāja tehniskajam piedāvājumam (Līguma 5. pielikums).
4.5. Apdrošinātājs sagatavo elektronisko rēķinu atbilstoši Rīgas valstspilsētas pašvaldības portāla www.eriga.lv sadaļā “Rēķinu iesniegšana” norādītajai informācijai par elektroniskā rēķina formātu.
4.6. Elektroniskos rēķinus apmaksai Apdrošinātājs iesniedz Pasūtītājam, izmantojot Web formas portāla http://www.eriga.lv sadaļu “Rēķinu iesniegšana” manuālai rēķinu ievadei Līgumā noteiktā kārtībā iesniegts elektronisks rēķins nodrošina Pusēm elektroniskā rēķina izcelsmes autentiskumu un satura integritāti.
4.7. Elektroniskā rēķinā norādāmie rekvizīti: 
Saņēmējs: Rīgas valstspilsētas pašvaldība
[…]
4.8. Puses vienojas, ka elektroniskā rēķina apmaksa tiks veikta 30 (trīsdesmit) dienu laikā un termiņu skaita no dienas, kad Apdrošinātājs, atbilstoši pašvaldības portālā www.eriga.lv, sadaļā “Rēķinu iesniegšana” norādītajai informācijai par elektroniskā rēķina formātu, ir iesniedzis Pasūtītajam elektronisku rēķinu, ar nosacījumu, ka Apdrošinātājs ir iesniedzis pareizi, atbilstoši Līguma nosacījumiem, aizpildītu elektronisko rēķinu un Pasūtītājs to ir pieņēmis apmaksai. 
4.9. Apdrošinātājam ir pienākums pašvaldības portālā www.eriga.lv sekot līdzi iesniegtā elektroniskā rēķina apstrādes statusam. 
4.10. Ja Apdrošinātājs ir iesniedzis nepareizi aizpildītu un/vai Līguma nosacījumiem neatbilstošu elektronisko rēķinu, Pasūtītājs šādu rēķinu apmaksai nepieņem un neakceptē. Apdrošinātājam ir pienākums iesniegt atkārtoti pareizi un Līguma nosacījumiem atbilstoši aizpildītu elektronisko rēķinu. Šādā situācijā, elektroniskā rēķina apmaksas termiņu skaita no dienas, kad Apdrošinātājs ir iesniedzis atkārtoto elektronisko rēķinu.
4.11. Prēmija par katru papildu Darbinieku, kurš apdrošināms Līguma darbības laikā, tiks aprēķināta ņemot vērā atlikušo faktisko Līguma darbības periodu, reizinot 1/12 (vienu divpadsmito) daļu no gada Prēmijas ar faktisko mēnešu skaitu līdz Līguma darbības beigām un apmaksa tiks veikta 30 (trīsdesmit) dienu laikā no dienas, kad Apdrošinātājs iesniedzis Pasūtītājam elektronisku rēķinu, atbilstoši portāla www.eriga.lv sadaļā “Rēķinu iesniegšana” norādītajai informācijai par elektroniskā rēķina formātu un pēc pieņemšanas-nodošanas akta parakstīšanas par Karšu saņemšanu, atbilstoši iesniegtajiem sarakstiem Līgumā norādīto izpildinstitūciju sadalījumā par amatpersonu un Darbinieku apdrošināšanu.
4.12. Ja Pasūtītājs nav savlaicīgi veicis Prēmijas maksājumus, Apdrošinātājs ir tiesīgs pieprasīt no Pasūtītāja līgumsodu. Pasūtītājam jāmaksā līgumsods 0,1 (nulle komats viens) procenta apmērā no laikā nesamaksātā Prēmijas maksājuma par katru nokavējuma dienu, bet ne vairāk kā 10 (desmit) procentu apmērā no nesamaksātās summas.
4.13. Ja Apdrošinātājs nav savlaicīgi Pasūtītāja pilnvarotai personai iesniedzis Darbinieku Polises, Pasūtītājs ir tiesīgs pieprasīt no Apdrošinātāja  līgumsodu. Apdrošinātājam jāmaksā līgumsods 0,1 (nulle komats viens) procenta apmērā no laikā neizsniegto veselības apdrošināšanas polišu kopējās Prēmijas par katru nokavējuma dienu, bet ne vairāk kā 10 (desmit) procentu apmērā no Līguma 4.2. apakšpunktā norādītās kopējās līgumcenas.

5. DATU AIZSARDZĪBA
5.1. Puses apņemas neizpaust trešajām personām nekādu tehniska vai komerciāla rakstura informāciju, kuru tās ieguvušas savstarpējas sadarbības rezultātā par otras Puses esošo vai turpmāko darbību bez attiecīgās Puses piekrišanas.
5.2. Puses apņemas ievērot personu datu aizsardzības normatīvo aktu prasības, tai skaitā, ka personas dati:
5.2.1. tiek apstrādāti likumīgi, godprātīgi un datu subjektam pārredzamā veidā;
5.2.2. tiek vākti konkrētos, skaidros un leģitīmos nolūkos, un to turpmāku apstrādi neveic ar minētajiem nolūkiem nesavietojamā veidā; 
5.2.3. ir adekvāti, atbilstīgi un ietver tikai to, kas nepieciešams to apstrādes nolūkos;
5.2.4. ir precīzi un, ja vajadzīgs, atjaunināti. Pusēm ir jāveic visi saprātīgi pasākumi, lai nodrošinātu, ka neprecīzi personas dati, ņemot vērā nolūkus, kādos tie tiek apstrādāti, bez kavēšanās tiktu dzēsti vai laboti;
5.2.5. tiek glabāti veidā, kas pieļauj datu subjektu identifikāciju, ne ilgāk kā nepieciešams nolūkiem, kādos attiecīgos personas datus apstrādā;
5.2.6. tiek apstrādāti tādā veidā, lai tiktu nodrošināta atbilstoša personas datu drošība, tostarp aizsardzība pret neatļautu vai nelikumīgu apstrādi un pret nejaušu nozaudēšanu, iznīcināšanu vai sabojāšanu, izmantojot atbilstošus tehniskos vai organizatoriskos pasākumus.
5.3. Pasūtītājs ir pārzinis personas datiem, ko Pasūtītājs nodod Apdrošinātājam, lai Apdrošinātājs varētu izpildīt Līgumā noteiktos pienākumus Fizisko personu datu apstrādes likuma izpratnē, tas ir, Pasūtītājs atbild kā pārzinis par personas datu nodošanu Apdrošinātājam, lai Apdrošinātājs varētu izpildīt Līgumā noteiktos pienākumus un uzņemtās saistības pret Pasūtītāju.
5.4. Apdrošinātājs apstrādājot saņemtos personas datus un citus personas datus Līgumā minēto pienākumu un saistību izpildei, ir pārzinis Fizisko personu datu apstrādes likuma izpratnē.
5.5. Apdrošinātājam ir pienākums pēc iespējas ātrāk informēt Pasūtītāju par jebkuru drošības incidenta gadījumu, kam ir tiešas vai netiešas sekas uz personas datu apstrādi, kā arī par jebkuru sūdzību, ko viņš ir saņēmis no jebkuras fiziskas personas saistībā ar personas datu apstrādi, kas notiek saskaņā ar Līguma izpildi. Šī informācija ir jānosūta Pasūtītājam cik vien ātri iespējams, bet ne vēlāk kā 48 (četrdesmit astoņas) stundas pēc drošības incidenta atklāšanas vai sūdzības saņemšanas.
5.6. Pasūtītājam ir tiesības veikt pārbaudes, kas ir nepieciešamas, lai pārliecinātos, ka Apdrošinātājs izpilda savus pienākumus saskaņā ar Līgumu, tai skaitā veikt auditu.
5.7. Apdrošinātājam ir pienākums sadarboties ar Pasūtītāju, lai Pasūtītājs nodrošinātu pienākumus, kas izriet no normatīvajiem aktiem, kas ir saistoši, lai aizsargātu personas datus, kā arī nodrošinātu personas tiesības saskaņā ar tiesību aktiem personas datu aizsardzības jomā.
5.8. Apdrošinātājs apņemas:
5.8.1. nenodot Pakalpojuma izpildes ietvaros no Pasūtītāja saņemtos personas datus citām personām, kas nav saistītas ar Līguma izpildi, kā arī neizmantot tos citiem mērķiem, kas nav noteikti Līgumā;
5.8.2. neizpaust un nepadarīt personas datus, ko Apdrošinātājs saņems vai kļūs tam zināmi, izpildot no Līguma izrietošus pienākumus, pieejamus personām, kurām nav tiesību tos saņemt;
5.8.3. nekopēt personas datus uz jebkādiem elektroniskiem datu nesējiem un neiznest tos no Apdrošinātāja kontrolē esošām personas datu apstrādes telpām, ja vien tas nav nepieciešams Līguma izpildei.
5.9. Apdrošinātājs sniedz nepieciešamo informāciju un paskaidrojumus par personas datu apstrādi, kas notiek saistībā ar Līguma izpildi 5 (piecu) darba dienu laikā pēc Pasūtītāja pieprasījuma saņemšanas.
5.10. Ja Apdrošinātājs saņem pieprasījumu no tiesībaizsardzības iestādēm vai valsts institūcijām saistībā ar personas datiem, kas tiek apstrādāti saskaņā ar Līguma izpildi, Apdrošinātājam ir pienākums nekavējoties informēt par to Pasūtītāju, ja vien to neaizliedz likums.
5.11. Apdrošinātājs nodrošina visus nepieciešamos aizsardzības pasākumus, lai īstenotu personas datu aizsardzību pret jebkādu nejaušu vai nelikumīgu iznīcināšanu, nejaušu zudumu, pārveidošanu, neatļautu izplatīšanu vai pieeju, gadījumos, kad personas datu apstrāde ietver datu pārraidi tīklā, kā arī pret jebkuru citu nelikumīgu personas datu apstrādi vai komunikāciju ar neautorizētām personām saskaņā ar Fizisko personu datu aizsardzības likumu (Eiropas Parlamenta un Padomes 2016. gada 27. aprīļa Regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula)).
5.12. Apdrošinātājs apņemas neapstrādāt personas datus, kas tiek apstrādāti saskaņā ar Līgumu pēc Līguma izpildes, un apstrādāt personas datus tikai saskaņā ar mērķiem, kuriem tie ir iegūti un apstrādāti saskaņā ar Līgumu.
5.13. Ja Apdrošinātājs apstrādā personas datus neatbilstoši Līgumam, tad Apdrošinātājs atbild par šo personas datu apstrādi un aizsardzību kā pārzinis saskaņā ar Fizisko personu datu aizsardzības likumu (Eiropas Parlamenta un Padomes Regulas (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula)).

6. PUŠU TIESĪBAS UN PIENĀKUMI
6.1. Lai nodrošinātu Līguma izpildi, Pasūtītājs apņemas:
6.1.1. iesniegt Apdrošinātājam Polises sagatavošanai nepieciešamo informāciju par Darbiniekiem elektroniskā veidā, nosūtot to uz Apdrošinātāja pilnvarotās personas e-pastu: […], norādot: vārdu, uzvārdu, personas kodu, izvēlētās papildprogrammas;
6.1.2. 30 (trīsdesmit) kalendāro dienu laikā iesniegt Apdrošinātājam Polises sagatavošanai nepieciešamo informāciju par Citiem darbiniekiem un Radiniekiem elektroniskā veidā, nosūtot to uz Apdrošinātāja pilnvarotās personas e-pastu: […], norādot: vārdu, uzvārdu, personas kodu;
6.1.3. ievērot Polises (Līguma 1. pielikums), veselības apdrošināšanas noteikumu (Līguma 3. pielikums) un Līguma nosacījumus, kā arī iepazīstināt ar tiem Darbiniekus;
6.1.4. Darbiniekiem izsniegt tiem paredzētās Kartes un citus Apdrošinātāja sagatavotos materiālus, kas papildina Karti un paredzēti individuālai lietošanai (piemēram, detalizēts Programmas apraksts, izņēmumu saraksts, plaša profila līgumiestāžu un ārstniecības līgumiestāžu saraksts, Apdrošinātāja kontaktinformācija) pēc to saņemšanas no Apdrošinātāja;
6.1.5. veikt Prēmiju maksājumus saskaņā ar Apdrošinātāja iesniegtajiem rēķiniem Līgumā noteiktajā kārtībā un termiņos;
6.1.6. vienu reizi mēnesī, elektroniskā veidā, nosūtot to uz Apdrošinātāja pilnvarotās personas e-pastu: […] informēt Apdrošinātāju par tiem apdrošinātajiem Darbiniekiem, ar kuriem iepriekšējā mēnesī ir izbeigtas darba tiesiskās attiecības un kuri jāizslēdz no Polisē minēto apdrošināto personu saraksta;
6.1.7. vienu reizi mēnesī, elektroniskā veidā, nosūtot to uz Apdrošinātāja pilnvarotās personas e-pastu: […] informēt Apdrošinātāju par tiem Darbiniekiem, kas papildus jāapdrošina, iekļaujot tos Polisē, vienlaikus saņemot no Apdrošinātāja Karti un citu individuāli noformētu Polises dokumentāciju.
6.2. Lai nodrošinātu Līguma izpildi, Apdrošinātājs apņemas:
6.2.1. pēc Līguma un Polises noslēgšanas, Pusēm parakstot pieņemšanas–nodošanas aktu, izsniegt Pasūtītājam Darbinieku Kartes, kā arī citus Apdrošinātāja sagatavotos materiālus, kas papildina Karti un paredzēti individuālai lietošanai (piemēram, detalizēts Programmas apraksts, izņēmumu saraksts, plaša profila līgumiestāžu un ārstniecības līgumiestāžu saraksts, Apdrošinātāja kontaktinformācija) ne vēlāk kā 10 (desmit) kalendāro dienu laikā, skaitot no brīža, kad Pasūtītājs izpildījis Līguma 6.1.1. apakšpunktā minētās darbības. Polises un Karšu piegādes vieta ir Rīga, Krišjāņa Valdemāra iela 5, 256. kabinets.
6.2.2. izmaksāt Atlīdzību Polisē, veselības apdrošināšanas noteikumos un Līgumā minētajos gadījumos un apmērā, ievērojot šajos dokumentos noteikto kārtību un termiņus;
6.2.3. gadījumos, kad Darbinieki ir saņēmuši pakalpojumus Polisē norādīto Programmu ietvaros un par šiem pakalpojumiem norēķinājušies no personīgajiem līdzekļiem, veikt Atlīdzības izmaksu pēc iespējas īsākā, bet ne vēlāk kā 15 (piecpadsmit) kalendāro dienu laikā, pēc visu Polisē un noteikumos uzskaitīto dokumentu saņemšanas, ievērojot Līguma 6. pielikumā noteikto kārtību un cenrādi;
6.2.4. nepasliktināt Pasūtītājam izsniegtās Polises un noslēgtā Līguma nosacījumus to darbības laikā, kā arī jebkādā citā veidā neapgrūtināt Pasūtītāja Darbinieku iespējas saņemt tiem paredzētos Apdrošinātāja veselības apdrošināšanas pakalpojumus;
6.2.5. pēc Darbinieka rakstiska lūguma, iespējami īsā laikā sniegt izsmeļošas atbildes uz dažādiem ar Līguma priekšmetu saistītiem jautājumiem, kā arī sniegt ziņas par iztērētajām vai atlikušajām individuālajām Apdrošinājuma summām, iesniegto čeku statusu apstrādes procesā, veikto Atlīdzību izmaksu datumiem, u.tml.;
6.2.6. atbilstoši Apdrošinātāja Piedāvājumā norādītajam rīcības aprakstam, kas ir Līguma 7. pielikums, informēt Darbinieku, ja Darbinieka izmantoto pakalpojumu apjoms naudas izteiksmē tuvojas Polises limita robežai vai to ir pārsniedzis. Pasūtītājs neatbild par zaudējumiem, kas radušies Līguma noteikumu vai Polises noteikumu neievērošanas rezultātā no Darbinieka puses, t.sk., ja  Darbinieka izmantoto pakalpojumu apjoms naudas izteiksmē pārsniedz Polises limita robežas;
6.2.7. pēc Pasūtītāja rakstiska lūguma, 15 (piecpadsmit) kalendāro dienu laikā sagatavot pārskatu par Pasūtītāja izmaksām konkrētam laika periodam, norādot kopējo izmaksu apmēru, izmaksas pēc pakalpojuma veida (ambulatorā palīdzība, stacionārā palīdzība, u.tml.). Atsevišķam Darbiniekam veikto Atlīdzību izmaksu pārskats tiks izsniegts tikai uz attiecīgā Darbinieka individuālā rakstiska pieprasījuma pamata;
6.2.8. viena mēneša laikā no Polises noslēgšanas (Līguma 2.3. apakšpunkts), apdrošināt jaunus Pasūtītāja Darbiniekus, ja Pasūtītājs par tiem ir iesniedzis informāciju Līguma 6.1.1. apakšpunktā paredzētajā kārtībā, un viena mēneša Prēmija tiek noteikta kā 1/12 (viena divpadsmitā) daļa no gada Prēmijas, ņemot vērā atlikušo Līguma darbības periodu. Apdrošinātājs 5 (piecu) dienu (minimāli 3 (trīs) darba dienu laikā) laikā pēc informācijas iesniegšanas, Pusēm parakstot pieņemšanas–nodošanas aktu, izsniedz Pasūtītājam jauno Pasūtītāja Darbinieku Kartes un citu Polises dokumentāciju;
6.2.9. vienu reizi mēnesī līdz katra mēneša 25. datumam izbeigt Polises darbību attiecībā uz tiem apdrošinātajiem Darbiniekiem, par kuriem Pasūtītājs ir sniedzis Apdrošinātajam informāciju Līguma 6.1.6. apakšpunktā noteiktajā  kārtībā un kuri no Polises ir izslēdzami. Izbeidzot apdrošinātā Darbinieka Polises darbību, Apdrošinātājam, neprasot administratīvo izdevumu apmaksu par veicamajām izmaiņām, jāveic Prēmijas aprēķins proporcionāli atlikušajam periodam par pilniem mēnešiem (tas nozīmē, ka viena mēneša Prēmija tiek noteikta kā 1/12 (viena divpadsmitā) daļa no gada Prēmijas), kā arī neņemot vērā pieteiktās un izmaksātās apdrošināšanas atlīdzības;
6.2.10. vienu reizi mēnesī līdz katra mēneša 25.datumam apdrošina papildus Darbiniekus, ja Pasūtītājs par tiem ir iesniedzis informāciju Līguma 6.1.7. apakšpunktā paredzētajā kārtībā, un viena mēneša Prēmija tiek noteikta kā 1/12 (viena divpadsmitā) daļa no gada Prēmijas, ņemot vērā atlikušo Līguma darbības periodu. Apdrošinātājs 5 (piecu) dienu (minimāli 3 (trīs) darba dienu laikā) laikā pēc informācijas iesniegšanas, Pusēm parakstot pieņemšanas–nodošanas aktu, izsniedz Pasūtītājam jauno Pasūtītāja Darbinieku Kartes un citu Polises dokumentāciju
6.2.11. Kartes darbības pirmstermiņa izbeigšanas gadījumā līdz nākamā mēneša pēdējai darbdienai atmaksāt Pasūtītājam neizmantotās Prēmijas, kas aprēķinātas atbilstoši Līguma 6.2.9. apakšpunktam;
6.2.12. par Līguma 6.2.8. un 6.2.9. apakšpunktā norādītajām izmaiņām Polisē noformēt parakstīšanai atbilstošus tās pielikumus; 
6.2.13. pēc Pasūtītāja rakstiska pieprasījuma 1 (viena) mēneša laikā noslēgt sadarbības Līgumu ar tām ārstniecības iestādēm, kuras nav iekļautas Līguma 8. pielikumā un kuras savā pieprasījumā norāda Pasūtītājs; 
6.2.14. nodrošināt, lai Apdrošinātāja pārstāvis ne vēlāk kā 10 (desmit) dienu laikā pēc Pasūtītāja rakstiska pieprasījuma ierastos Pasūtītāja iestādē, lai sniegtu konsultācijas par veselības apdrošināšanas pakalpojumiem.

7. ATLĪDZĪBU IZMAKSA
7.1. Ambulatorajiem pakalpojumiem jābūt brīvi pieejamiem gan Līgumiestādēs, gan ārpus tām bez saskaņošanas ar Apdrošinātāju.
7.2. Lai saņemtu Atlīdzību atbilstoši Līguma 6.2.3. apakšpunktam Darbinieki iesniedz Apdrošinātājam atbilstoši Polisē un Līguma 6. pielikumā minētajām prasībām noformētus dokumentus klātienē Apdrošinātāja birojos/filiālēs, nosūtot pa pastu vai elektroniskā veidā ieskenētus nosūtot uz e-pasta adresi: […], vai piesakot portālā www.bta.lv. Atlīdzību var pieteikt visa apdrošināšanas termiņā laikā un vēl 1 (vienu) mēnesi pēc apdrošināšanas termiņa beigām.
7.3. Atlīdzība tiek aprēķināta saskaņā ar Polisi un Programmu, un Apdrošinātājs to pārskaita uz Atlīdzības pieteikumā norādīto Darbinieka bankas norēķinu kontu. 
7.4. Apdrošinātājam ir pienākums izmaksāt Atlīdzību attiecībā uz visiem Programmā iekļautajiem pakalpojumiem, kurus Polisē vai Polises pielikumos norādītie Darbinieki ir saņēmuši Līguma un Polises darbības termiņā. Ja apdrošinātā medicīniskā pakalpojuma saņemšanas brīdī Darbiniekam vēl nebija izsniegta Karte, Darbinieks saņem Atlīdzības apmaksu Līguma 7.2. apakšpunktā noteiktajā kārtībā.

8. LĪGUMA DARBĪBA, GROZĪJUMI, IZBEIGŠANA
8.1. Visas izmaiņas, papildinājumi, kas attiecas uz Līgumu, ir spēkā, ja tie noformēti rakstveidā un tos parakstījušas abas Puses.
8.2. Pasūtītājs ir tiesīgs vienpusēji atkāpties no Līguma, par to rakstiski paziņojot Apdrošinātājam 2 (divus) mēnešus iepriekš, ja Apdrošinātājs pienācīgi nepilda Līguma noteikumus un par šo faktu Pasūtītājs rakstiski paziņojis Apdrošinātājam, nosūtot rakstveida pretenziju, kurā norādīts fakts par konkrētu Līguma saistību nepildīšanu un kuru Apdrošinātājs nav novērsis 30 (trīsdesmit) kalendāro dienu laikā.
8.3. Gadījumā, ja Pasūtītājs vienpusēji atkāpjas no Līguma, Apdrošinātājs 2 (divu) mēnešu laikā no vienpusējas atkāpšanās no Līguma dienas atmaksā Pasūtītājam Prēmijas daļu, kuras apmēru nosaka, atskaitot no kopējās Prēmijas daļu par Līguma darbības izbeigušos periodu (atbilstoši dienu skaitam, pieņemot, ka gadā ir 365 (trīs simti sešdesmit piecas) dienas) un izmaksātās Atlīdzības. Aprēķinot neizmantoto Prēmijas daļu, Apdrošinātājs neietur izdevumus par administratīvajām izmaksām. Pasūtītājs vienpusējas atkāpšanās no Līguma gadījumā nākamajā darba dienā pēc pēdējās Līguma darbības dienas nodod Apdrošinātājam visas Polises un Kartes.
8.4. Apdrošinātājs ir tiesīgs vienpusēji atkāpties no Līguma tikai gadījumā, ja Pasūtītājs nepilda Līguma saistības, par to iepriekš 2 (divus) mēnešus rakstiski brīdinot Pasūtītāju.
8.5. Līguma darbības laikā Apdrošinātājs nedrīkst bez Pasūtītāja rakstiskas piekrišanas grozīt, mainīt vai papildināt Līguma noslēgšanas brīdī spēkā esošos apdrošināšanas noteikumus, pēc savas iniciatīvas samazināt Plaša profila līgumiestāžu skaitu, kas norādītas Līguma 9. pielikumā, vai kā citādi pasliktināt Pasūtītāja apdrošināšanas nosacījumus. Šis noteikums nav attiecināms uz Līgumiestāžu saraksta vai sniegto pakalpojumu klāsta paplašināšanu vai uzlabošanu, bet šo pasākumu veikšana nevar būt par iemeslu prasījumam palielināt Prēmijas lielumu vai mainīt maksāšanas kārtību.
8.6. Pasūtītājam ir tiesības vienpusēji atkāpties no Līguma izpildes Starptautisko un Latvijas Republikas nacionālo sankciju likumā paredzētajos gadījumos.
8.7. Pusēm ir tiesības nekavējoties vienpusēji atkāpties no Līguma izpildes un izbeigt Līguma darbību pirms termiņa, par to rakstiski informējot otru Pusi, ja Līgumu nav iespējams izpildīt tādēļ, ka ir piemērotas starptautiskās, tajā skaitā Apvienotās Karalistes noteiktās sankcijas, vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.

9. SAISTĪBAS
9.1. Līgums uzliek saistības kā Apdrošinātājam, tā Pasūtītājam, kā arī visām trešajām personām, kas likumīgi pārņem viņu tiesības un saistības.
9.2. Ja Līguma darbības laikā tiek konstatētas pretrunas starp Līgumā, Polisē, tehniskajā piedāvājumā (tehniskajā specifikācijā), Programmas aprakstā un veselības apdrošināšanas noteikumos minētajiem nosacījumiem, par primārajiem uzskatāmi Līguma, pēc tam Polises nosacījumi, pēc tam tehniskajā piedāvājumā (tehniskajā specifikācijā) ietvertie nosacījumi. Apdrošinātāja Programmu apraksts un veselības apdrošināšanas noteikumi tiek piemēroti, ja Līgums, Polise un tehniskais piedāvājums (tehniskā specifikācija) nesatur piemērojamos nosacījumus.

10. NEPĀRVARAMA VARA
10.1. Par nepārvaramas varas apstākļiem tiek uzskatīti tādi apstākļi un notikumi kā dabas katastrofas un ūdens plūdi, zemestrīce un citas stihiskās nelaimes, kā arī karš, streiki, nemieri, valsts iekšējie apvērsumi, jauni normatīvi akti vai valsts pārvaldes iestāžu lēmumi, kas kavē vai traucē Līguma saistību izpildi, kā arī citi apstākļi (turpmāk – nepārvaramas varas apstākļi).
10.2. Ja kādai no Pusēm tās saistību pilnīga vai daļēja izpildīšana ir kļuvusi neiespējama nepārvaramas varas apstākļu dēļ, attiecīgo saistību izpildes termiņš tiek apturēts uz laiku, kamēr turpinās šie apstākļi.
10.3. Pusei, kuras saistību izpildi pilnībā vai daļēji ierobežo iestājušies nepārvaramas varas apstākļi, nekavējoties 3 (triju) darba dienu laikā rakstiski jāinformē otru Pusi par šādu apstākļu iestāšanos vai izbeigšanos.
10.4. Par zaudējumiem un kavējumiem, kas radušies nepārvaramas varas apstākļu dēļ, neviena no Pusēm neatbild.

11. IEPIRKUMA LĪGUMA IZPILDĒ IESAISTĪTO APAKŠUZŅĒMĒJU NOMAIŅA UN JAUNU APAKŠUZŅĒMĒJU PIESAISTE
11.1. Saraksts ar apakšuzņēmējiem, ko Apdrošinātājs plāno iesaistīt Līguma izpildē, iesniedzams Pasūtītājam PIL 63. panta ceturtajā daļā noteiktajā kārtībā. Termiņš saraksta iesniegšanai – ne vēlāk kā uzsākot Līguma izpildi. Saraksts pievienojams Līgumam kā neatņemama sastāvdaļa.
11.2. Apdrošinātājs nav tiesīgs bez saskaņošanas ar Pasūtītāju veikt Konkursā iesniegtajā piedāvājumā norādīto apakšuzņēmēju nomaiņu un iesaistīt papildu apakšuzņēmējus Līguma izpildē. Pasūtītājs var prasīt apakšuzņēmēja viedokli par nomaiņas iemesliem.
11.3. Pasūtītājs nepiekrīt Konkursā iesniegtajā piedāvājumā norādītā apakšuzņēmēja nomaiņai, ja pastāv kāds no šādiem nosacījumiem: 1) piedāvātais apakšuzņēmējs neatbilst Konkursa dokumentos apakšuzņēmējiem izvirzītajām prasībām; 2) tiek nomainīts apakšuzņēmējs, uz kura iespējām Apdrošinātājs balstījies, lai apliecinātu savas kvalifikācijas atbilstību paziņojumā par līgumu un Konkursa dokumentos noteiktajām prasībām, un piedāvātajam apakšuzņēmējam nav vismaz tādas pašas kvalifikācijas, uz kādu Apdrošinātājs atsaucies, apliecinot savu atbilstību Konkursā noteiktajām prasībām, vai tas atbilst PIL 42. panta pirmajā daļā minētajiem pretendentu izslēgšanas gadījumiem; 3) piedāvātais apakšuzņēmējs, kura sniedzamo pakalpojumu vērtība ir vismaz 10 (desmit) procenti no kopējās Līguma vērtības, atbilst PIL 42. panta pirmajā minētajiem pretendentu izslēgšanas gadījumiem.
11.4. Pārbaudot jaunā apakšuzņēmēja atbilstību, Pasūtītājs piemēro PIL 42. panta noteikumus. PIL 42. panta trešajā daļā minētos termiņus skaita no dienas, kad lūgums par apakšuzņēmēja nomaiņu iesniegts Pasūtītājam.
11.5. Pasūtītājs pieņem lēmumu atļaut vai atteikt Apdrošinātāja apakšuzņēmēju nomaiņu vai jaunu apakšuzņēmēju iesaistīšanu Līguma izpildē iespējami īsā laikā, bet ne vēlāk kā piecu darbdienu laikā pēc tam, kad saņēmuši visu informāciju un dokumentus, kas nepieciešami lēmuma pieņemšanai saskaņā ar Līguma 11. punkta noteikumiem.

12. NOBEIGUMA NOTEIKUMI
12.1. Līgums sastādīts latviešu valodā uz 8 (astoņām) numurētām lapām divos eksemplāros, kuriem ir vienāds juridisks spēks un no kuriem viens ir Pasūtītājam, bet otrs Apdrošinātājam.
12.2. Līgums ir sastādīts un interpretējams atbilstoši Latvijas Republikas normatīvajiem aktiem. Attiecībās un prasījumos, kas starp Pusēm var rasties Līguma sakarā, bet kuri Līgumā nav atrunāti, Puses vadās pēc likuma “Par apdrošināšanas līgumu”, Civillikuma noteikumiem vai citiem Latvijas Republikas normatīvajiem aktiem, kas nosaka šādas attiecības vai prasījumus.
12.3. Ja kāds no Līguma noteikumiem vai kāda daļa no tiem kļūst spēkā neesoša un nepiemērojama jebkāda iemesla dēļ, šāds noteikums vai tā daļa izslēdzama no Līguma. Pārējie Līguma noteikumi vai kāda daļa no tiem paliek spēkā, un Pusēm vienojoties, grozāmi vai papildināmi ciktāl tas ir nepieciešams, lai saglabātu to spēkā esamību. Līgums bez izslēgtajām daļām interpretējams tā, lai, ievērojot spēkā esošos normatīvos aktus, varētu īstenot mērķi, kura sasniegšanai Puses noslēgušas Līgumu. 
12.4. Līgums, Polise un citi Līguma pielikumi pilnībā apliecina Pušu vienošanos. Nekādi mutiski papildinājumi netiks uzskatīti par Līguma noteikumiem. Līgumu var grozīt ar pušu vienošanos pie nosacījuma, ka grozījumi nav pretrunā ar Publisko iepirkumu likuma noteikumiem. Vienpusēja Līguma grozīšana, papildināšana vai pirmstermiņa atkāpšanās no tā, izņemot Līgumā un normatīvajos aktos paredzētos gadījumus, ja tādi īpaši paredzēti, nav iespējama.
12.5. Visi Līgumā paredzētie paziņojumi, informācija, ziņas un citi sūtījumi, noformējami rakstveidā un nosūtāmi uz Līguma 13. punktā minētām Pušu adresēm, un tiek uzskatīti par saņemtiem, kad nogādāti personīgi ar saņemšanas apstiprinājumu, vai 7 (septiņas) dienas pēc tam, kad nosūtīti pa pastu Latvijas Republikas teritorijā ierakstītā vēstulē. Mainot savu nosaukumu, adresi vai citus rekvizītus, katra Puse apņemas 7 (septiņu) dienu laikā paziņot otrai Pusei par izmaiņām.
12.6. Līgumam tiek pievienoti un tā neatņemamas sastāvdaļas ir:

1. pielikums – Veselības apdrošināšanas polise;
2. pielikums – Rīgas valstspilsētas Izglītības, kultūras un sporta departamenta pakļautībā esošo izglītības iestāžu, kuru darbinieki tiek apdrošināti, saraksts;
3. pielikums – Veselības apdrošināšanas noteikumi;
4. pielikums – Veselības apdrošināšanas programma; neapmaksāto pakalpojumu saraksts; laboratorisko izmeklējumu saraksts;
5. pielikums – Tehniskā specifikācija/tehniskais piedāvājums;
6. pielikums – Pakalpojumu saraksts par personīgajiem līdzekļiem; programmas cenrādis medicīniskajiem maksas pakalpojumiem; saskaņojamo pakalpojumu saraksts.
7. pielikums – Apdrošinātāja rīcības apraksts;
8. pielikums – Ārstniecības līgumiestāžu saraksts;
9. pielikums – Plaša profila līgumiestāžu saraksts; 
10. pielikums – Finanšu piedāvājums;
11.pielikums – Papildinformācija.
12.pielikums – Veselības apdrošināšanas polises paraugs.


13. PUŠU REKVIZĪTI, LĪGUMA NOSLĒGŠANAS DATUMS UN PARSTĀVJU PARAKSTI

	Apdrošinātājs
[…]
	Pasūtītājs

